《卫将军玉印歌》
元代·泰不华

武皇雄略吞八荒，将军分道出朔方。甘泉论功谁第一？将军金印照白日。

尚方宝玉将作匠，别刻姓名示殊赏。蟠螭交纽古篆文，太常钟鼎旌奇勋。

君不见祁连山下战骨深，中原父老泪满襟。卫后废殂太子死，茂陵落日秋风起。

天荒地老故物存，摩挲断文吊英魂。

作者简介：（1304—1352）蒙古伯牙吾台氏，居台州，初名达普化，文宗赐以今名，字兼善。英宗至治元年进士。授集贤修撰。顺帝至正元年，累除绍兴路总管，革吏弊，令民自实田以均赋役。召入史馆，与修辽、宋、金三史。升礼部尚书。十一年，为浙东道宣慰使都元帅，驻温州。与孛罗帖木儿协力镇压方国珍。而孛罗被俘。方国珍降后复起。次年，迁台州路达鲁花赤，攻方国珍，败死。谥忠介。工篆隶，尝考正《复古编》讹字，于经史多有据。